**ASALTUL TIMPULUI (poezie de stare)**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Păcat că a pierde timpul

nu înseamnă a scăpa de el,

ci a-l face să te preseze mai tare,

căci uneori l-aş pierde cu mare nepăsare!

Spun asta pentru că sunt prea multe

secundele care vin toate deodată

în prezent -

vin şi din trecut, şi din viitor,

şi de multe ori nu sunt atent,

îmi scapă printre degete chiar secunda de acum…

M-am cam aglomerat,

mă simt ca un asin împovărat

ce s-a oprit la mijloc de drum…

E timpul să fac ceva-n privinţa asta!

(Ah, iar am făcut apel la timp!)

N-aveţi, din întâmplare,

ceva de dat la schimb…?

Eu sunt cu timpul meu în contratimp…